Diari Oficial de la Generalitat Valenciana


Sumari del DOGV 9600, del 22-05-2023 (2023/5109)

RESOLUCIÓ de 19 d'abril de 2023, de la Conselleria de Política Territorial, Obres Públiques i Mobilitat, per la qual es crea la Comissió de Valoració Documental de la Conselleria de Política Territorial, Obres Públiques i Mobilitat i se n'estableix la composició.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9600

Data del DOGV
:   22-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5109


Data del document
:   19-04-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 19 d'abril de 2023, de la Conselleria de Política Territorial, Obres Públiques i Mobilitat, per la qual es crea la Comissió de Valoració Documental de la Conselleria de Política Territorial, Obres Públiques i Mobilitat i se n'estableix la composició. [2023/5109]  
La Llei 4/1998, d'11 de juny, de la Generalitat, de patrimoni cultural valencià crea en l'article 85 la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, utilització, integració en els arxius, exclusió d'aquests i inutilitat administrativa dels documents.  
  
Amb posterioritat, la Llei 3/2005, de 15 de juny, de la Generalitat, d'arxius, determina les directrius bàsiques quant a la naturalesa, la composició i les funcions de la Junta Qualificadora de Documents Administratius. Entre les seues funcions destaca l'estudi de les taules de valoració documental que es presenten, per a emetre el corresponent dictamen preceptiu i vinculant, en què es propose la conservació permanent de la documentació i l'ingrés en els arxius històrics o bé l'eliminació per inutilitat administrativa i cultural. El mateix article 11 de la Llei d'arxius estableix que es podran crear les comissions de valoració documental que es consideren necessàries per a l'elaboració de les taules de valoració documental.  
Aquestes previsions legals han sigut desplegades pel Decret 189/2005, de 2 de desembre, del Consell de la Generalitat, que regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics de la Comunitat Valenciana, en l'article 13, estableix que els diferents departaments de l'Administració de la Generalitat crearan les seues comissions de valoració documental, mitjançant resolució del titular del departament corresponent, per a elaborar les propostes de les taules de valoració documental dels documents i les sèries documentals generades per les seues unitats administratives.  
Les comissions de valoració tenen com a objectiu facilitar els estudis previs de valoració de les sèries documentals, elaborar una proposta de valoració, distingint si la documentació s'ha de conservar permanentment o es pot eliminar totalment o parcialment, i remetre-la a la Junta Qualificadora de Documents Administratius.  
A la vista del que s'ha exposat, es fa necessària la creació de la Comissió de Valoració Documental de la Conselleria de Política Territorial, Obres Públiques i Mobilitat, per acomplir els mandats normatius.  
  
En conseqüència i en virtut del Decret 177/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Política Territorial, Obres Públiques i Mobilitat, desenvolupat per l'Ordre 2/2021, de 16 de març, de la Conselleria de Política Territorial, Obres Públiques i Mobilitat, per la qual es desenvolupa l'esmentat decret, resolc:  
  
Primer  
Crear la Comissió de Valoració Documental de la conselleria de política territorial, obres públiques i mobilitat, com a òrgan col·legiat de caràcter tècnic adscrit a la sotssecretaria, la funció de la qual és l'elaboració de les propostes de taules de valoració documental.  
  
Segon  
La Comissió de Valoració Documental elaborarà les propostes de les taules de valoració documental de les sèries documentals generades per les unitats administratives de la Conselleria de Política Territorial, Obres Públiques i Mobilitat. Les propostes de taules de valoració es realitzaran per cada unitat administrativa amb la col·laboració del personal tècnic arxiver, només es qualificarà i valorarà la documentació original, i correspon a la unitat administrativa presentar la proposta.  
  
  
Tercer  
La Comissió de Valoració Documental de la Conselleria de Política Territorial, Obres Públiques i Mobilitat estarà formada per:  
a) Presidència: la persona titular de la Secretaria General Administrativa o el tècnic o tècnica en qui delegue.  
b) Vicepresidència: la persona titular del servei competent en matèria d'arxius de la conselleria o el tècnic o tècnica en qui delegue.  
  
c) Secretaria: el personal tècnic responsable de l'Arxiu Central de la conselleria, que actua amb veu i vot.  
d) Vocal: la persona titular del servei competent en organització o el tècnic o tècnica en qui delegue.  
e) Vocal: la persona titular del servei responsable de les sèries documentals objecte de les taules de valoració o el tècnic o tècnica en qui delegue. Aquest vocal serà designat per la personal titular de la presidència de la comissió de valoració en funció de les sèries documentals objecte de treball a cada moment.  
  
Quart  
La Comissió de Valoració Documental podrà requerir l'assessorament que considere necessari per a la millor realització de les seues funcions a través de la seua secretaria i a proposta de la presidència. Les persones que assessoren podran actuar amb veu però sense vot en les corresponents sessions.  
  
Cinqué  
La present resolució es publicarà el Diari Oficial de la Generalitat Valenciana i entrarà en vigor l'endemà d'haver-se publicat.  
  
València, 19 d'abril de 2023.- La consellera de Política Territorial, Obres Públiques i Mobilitat: Rebeca Torró Soler.